b'\n_START_ARTICLE_\nTuntematon Lauri T\xc3\xb6rni\n_START_SECTION_\nKritiikki\n_START_PARAGRAPH_\nDiplomaatti ja kirjailija J. Michael Cleverley, joka on kirjoittanut T\xc3\xb6rnist\xc3\xa4 teoksen Lauri T\xc3\xb6rni, syntynyt sotilaaksi (2003), kritisoi Pohjosen ja Silvennoisen teosta v\xc3\xa4h\xc3\xa4n uutta tietoa esitt\xc3\xa4v\xc3\xa4n\xc3\xa4, virheit\xc3\xa4 sis\xc3\xa4lt\xc3\xa4v\xc3\xa4n\xc3\xa4 ja asenteellisen valikoivana. Cleverleyn mukaan teos j\xc3\xa4tt\xc3\xa4\xc3\xa4 kertomatta, ett\xc3\xa4 Yhdysvaltain armeijan komentajat arvioivat T\xc3\xb6rnin kaikissa puolivuotisarvioissa parhaiden upseeriensa joukkoon ja h\xc3\xa4nt\xc3\xa4 luonnehdittiin eritt\xc3\xa4in \xc3\xa4lykk\xc3\xa4\xc3\xa4ksi, korrektisti k\xc3\xa4ytt\xc3\xa4ytyv\xc3\xa4ksi sek\xc3\xa4 synnynn\xc3\xa4iseksi johtajaksi. Cleverleyn mukaan T\xc3\xb6rni oli todellista sankariainesta._NEWLINE_Jussi Niinist\xc3\xb6n mielest\xc3\xa4 kirja ei tuo esiin mit\xc3\xa4\xc3\xa4n uutta T\xc3\xb6rnist\xc3\xa4. H\xc3\xa4nen mukaansa ik\xc3\xa4vi\xc3\xa4 asioita, kuten T\xc3\xb6rnin alkoholink\xc3\xa4ytt\xc3\xb6\xc3\xa4 tai maanpetostuomiota ei ole Suomessa aikaisemmin siloiteltu. H\xc3\xa4n arvelee kirjan kirjoittajien haluavan esiinty\xc3\xa4 myytinmurtajina edist\xc3\xa4\xc3\xa4kseen kirjan myynti\xc3\xa4. Niinist\xc3\xb6n mukaan yhdysvaltalaisille T\xc3\xb6rnin menneisyys Saksan SS-joukoissa on kuitenkin ollut vaikea sulattaa.'